Et billede, der indeholder Font/skrifttype, Grafik, grafisk design, design

Automatisk genereret beskrivelse

**Vejledning om hestehold**

# Hvor må man have heste?

Heste hører til på landet. Det er ikke tilladt at holde heste i byzone og i sommerhusområder. I områder i landzone, der ved lokalplan er udlagt til boligformål eller til blandet bolig og erhverv, er det heller ikke tilladt at holde heste. Kommunen kan dog i særlige tilfælde dispensere fra reglerne.

# Generelle regler

Det gælder for alle hestehold, at stalde og lignende skal indrettes, så der ikke kan ske forurening af omgivelserne, herunder vandindvindingsanlæg og grundvand og så de ikke er til gene for omgivelserne.

For ejendomme med erhvervsmæssigt dyrehold gælder særlige miljøregler fastsat i husdyrgødningsbekendtgørelsen[[1]](#endnote-1).

Etablering og ændring af stalde kan kræve byggetilladelse jf. Byggeloven. Stald, læskur, ridehuse og -baner kan kræve landzonetilladelse i henhold til planloven. Der kan i det konkrete tilfælde være specifikke regler for etablering efter hhv. Byggeloven eller Planloven.

Ud over miljøreglerne skal du være opmærksom på for eksempel dyresundhedsloven, som kræver at alle hestehold registreres i CHR, og hesteloven, som skal sikre at hestene har det godt.

# Hvornår er dyreholdet erhvervsmæssigt?

I miljølovgivningen skelnes der imellem erhvervsmæssigt dyrehold og ikke erhvervsmæssigt dyrehold. Det er alene antallet af dyr, der er afgørende for, hvornår et dyrehold betragtes som erhvervsmæssigt. Vær opmærksom på at hvis der er andre dyretyper end heste på ejendommen, for eksempel kvæg, får, geder eller svin, skal de indgå i beregningen af, om der er erhvervsmæssigt dyrehold.

Et hestehold op til og med 4 heste med tilhørende føl (op til 12 mdr.) betragtes som et ikke-erhvervsmæssigt dyrehold.

Et hestehold på mere end 4 heste med tilhørende føl (op til 12 mdr.) betragtes som et erhvervsmæssigt dyrehold. Et erhvervsmæssigt dyrehold er omfattet af reglerne i husdyrgødningsbekendtgørelsen, dyreholdet skal anmeldes og skal have regelmæssigt miljøtilsyn fra kommunen.

# For ikke erhvervsmæssigt hestehold gælder

Et ikke-erhvervsmæssigt hestehold er omfattet af bestemmelserne i miljøaktivitetsbekendtgørelsen[[2]](#endnote-2). Stalde og lignende skal altid indrettes således, at der ikke kan ske forurening af omgivelserne, herunder vandindvindingsanlæg og grundvand og så de ikke er til gene for omgivelserne.

Vær opmærksom på at stald, læskur mv til et ikke erhvervsmæssigt dyrehold kan kræve byggetilladelse i henhold til byggeloven. Nybygninger inkl. læskur, ridebane kan kræve landzonetilladelse til placeringen i henhold til planloven. Der kan i det konkrete tilfælde være specifikke regler for etablering efter hhv. Byggeloven eller Planloven, spørg derfor Varde Kommune inden du etablere nybygninger.

I henhold til naturbeskyttelsesloven må læskure mv. som udgangspunkt ikke opstilles på § 3 beskyttede arealer. Spørg Varde Kommune hvis du ønsker at etablere læskur mv. på § 3 beskyttede arealer.

# For erhvervsmæssigt hestehold gælder

## Anmeldelse af hestehold, husdyranlæg og gødningsopbevaringsanlæg

Etablering, udvidelse og ændringer af erhvervsmæssigt hestehold, stalde, læskure og gødningsopbevaringsanlæg skal anmeldes til Varde Kommune jævnfør husdyrgødningsbekendtgørelsen. Anmeldelsen kan ske på skema til [Anmeldelse af etablering, udvidelse eller ændring af mindre dyrehold](https://vardekommune.dk/wp-content/uploads/2021/08/ms101.pdf) og sendes til teknik@varde.dk

Det skal ligeledes anmeldes, hvis der etableres hestehold i eksisterende bygninger.

## Ansøgning om miljøtilladelse

For dyrehold med et produktionsareal på mere end 100 m2 skal der i stedet søges om miljøtilladelse, der er dog undtagelser. For eksempel er der først krav om miljøtilladelse, hvis produktionsarealet overstiger 200 m2 alene med heste. I tilfælde hvor hestene kun er opstaldet inde i perioden fra 1. oktober til 15. maj, skal der først søges om miljøtilladelse ved et produktionsareal på 300 m2. Produktionsarealet er det areal i fast placerede læskure og stalde, hvor dyrene kan opholde sig og har mulighed for at afsætte gødning.

Ansøgning om miljøtilladelse skal jf. §3 i husdyrgodkendelsesbekendtgørelsen[[3]](#endnote-3) sendes til Varde Kommune via [www.husdyrgodkendelse.dk](http://www.husdyrgodkendelse.dk).

## Stalde

Stalde til erhvervsmæssigt hestehold skal overholde kravene i husdyrgødningsbekendtgørelsen. Det betyder, at de skal have fast, tæt bund og afløb til opsamlingsbeholder eller til en pumpesump. Den opsamlede væske skal udspredes på markerne til gødskningsformål. Gulvene skal kunne modstå belastning fra hestene samt de redskaber, som anvendes i staldene, herunder for eksempel maskiner.

Stalde uden tæt bund, der er lovligt etableret senest d. 31. december 2021, kan fortsætte driften indtil de ændres eller udvides, hvis nedenstående driftsforskrifter følges:

* At der skal udlægges et tørt lag sammenpresset halm i 0,3 m tykkelse i hele husdyranlægget, der i fasthed svarer til et stempelslag af en bigballe, før dybstrøelsesarealet tages i brug.
* At dybstrøelsesmåtten til enhver tid skal have en tørstofprocent på mindst 30. Der skal løbende tilføres strømængder, der sikrer en tør og ren overflade for dyrene på dybstrøelsen. Hvis der anvendes der andre typer strøelse end halm, skal den samlede sugeevne af denne kunne opveje effekten fra halm.
* At hvis dyrene er på stald mere end halvdelen af året, skal der etableres en separat ædeplads med fast bund og gødningen herfra skal enten ledes til gødningslager eller fordeles ud på gødningsmåtten.
* At der må kun anvendes fodermidler, som har begrænsede væskemængder.
* At drikkevandssystemet skal indrettes, så vandspild i gødningsmåtten minimeres.

Den ansvarlige for bedriften skal dokumentere at kravene følges ved at føre logbog, hvor dato for udmugning, antal dyr og halmforbrug ved efterfølgende ibrugtagning af dybstrøelsesarealet fremgår. Logbogen skal opbevares i 5 år og kunne forevises på forlangende i forbindelse med tilsyn. Vær opmærksom på at hvis kommunen konstaterer, at dybstrøelsen er mangelfuld eller logbogen ikke er ført korrekt, kan kommunen påbyde, at der skal etableres fast, tæt bund og afløb (til opsamlingsbeholder) eller pumpesump.

Fodertrug og lignende må højst stå det samme sted i 12 uger ad gangen og må ikke placeres samme sted, før der er forløbet 1 år.

## Læskure

Nærmere beskrivelse af regler for flytbare og stationære læskure findes i Varde Kommunes folder ”Regler for læskure”.

## Gødning

Fast gødning fra heste, møddingssaft og vand fra stalde skal oplagres og anvendes til gødskningsformål. Fast gødning skal være overdækket med tætsluttende, vandtæt materiale og skal opbevares på et godkendt anlæg, der opfylder bestemmelserne i husdyrgødningsbekendtgørelsen. Det kan være på:

* Møddingsplads eller møddingshus med, tæt bund og afløb til møddingssaftbeholder.
* Lukket container placeret på tæt bund med afløb til opsamlingsbeholder.
* I gylletanke efter reglerne for flydende husdyrgødning

Eller efter godkendt byggeblad:

* Lukket container der er godkendt til opbevaring af husdyrgødning, jf. [Byggeblad 103.06-08](https://husdyrvejledning.dk/media/ao3j1uh3/byggeblad-container_103_06_08-f2395727542395727478.pdf) placeret på en tæt betonplads

Hestegødning opfylder ikke umiddelbart lovgivningens bestemmelser for opbevaring i markstakke. Det er derfor ikke tilladt at opbevare gødning fra heste i markstakke. En undtagelse er dybstrøelse, der har ligget i en stald eller på møddingsplads i 3-4 måneder, og som derfor betragtes som kompost. Kompost må opbevares i markstakke – læs mere herom i Varde Kommunes folder om markstakke.

## Etablering, udvidelse og ændring af stalde, læskure, opbevaringsanlæg til husdyrgødning, folde, fodertrug, vandtrug og lign.

I de fleste tilfælde skal udvidelse eller ændringer i dyreholdet anmeldes til kommunen på samme måde som etablering og ændringer af stalde, læskure, møddinger.

Det er ikke tilladt at etablere, udvide eller ændre stalde, læskure, opbevaringsanlæg til husdyrgødning, folde, fodertrug, vandtrug og lign. indenfor:

1. Et eksisterende eller, ifølge kommuneplanens rammedel, fremtidigt byzone- eller sommerhusområde
2. Et område i landzone, der i lokalplan er udlagt til boligformål, blandet bolig og erhvervsformål eller til offentlige formål med henblik på beboelse, institutioner, rekreative formål og lignende
3. En afstand mindre end 50 m fra de 2 før nævnte områder, eller
4. En afstand mindre end 50 m fra en nabobeboelse (gælder ikke folde).

Der kan i særlige tilfælde dispenseres fra ovenstående afstandskrav i forhold til folde, fodertrug, vandtrug og lignende.

Stalde, læskure og opbevaringsanlæg til husdyrgødning må ikke etableres eller udvides inden for følgende afstande:

* 25 m til ikke almen vandforsyning.
* 50 m til almen vandforsyning.
* 15 m til vandløb (herunder dræn) og søer større end 100 m2.
* 15 m til offentlig vej og privat fællesvej
* 25 m til levnedsmiddelvirksomhed.
* 15 m beboelse på samme ejendom.
* 30 m til naboskel.

Det fremgår af Byggeloven at stald/læskur til et erhvervsmæssigt dyrehold kræver byggetilladelse jf. BR18. Stald, læskur, ridehuse og -baner til et erhvervsmæssigt dyrehold kan kræve landzonetilladelse i henhold til planloven, hvis der ikke meddeles tilladelse/godkendelse efter husdyrloven. Der kan i det konkrete tilfælde være specifikke regler for etablering efter hhv. Byggeloven eller Planloven.

## Brugerbetaling

I forbindelse med miljøtilsyn samt sagsbehandling af visse ansøgninger om miljøtilladelse, opkræves et gebyr til dækning af myndighedernes omkostninger i henhold til Brugerbetalingsbekendtgørelsen[[4]](#endnote-4).

## Spørgsmål

Er du i tvivl om, hvorvidt der må holdes heste på din ejendom, eller har du andre spørgsmål, er du velkommen til at kontakte Varde Kommunes Landbrugsgruppe på telefon: 79 94 68 00

Revideret august 2024

Sagsnr. EMN-2024-01174

Dokument nr. 8762389

1. Bekendtgørelse om miljøregulering af dyrehold og om opbevaring af gødning. Bek. Nr. 2243 fra 29.11.2021 [↑](#endnote-ref-1)
2. Bekendtgørelse om miljøregulering af visse aktiviteter. Bek. nr. 844 fra 23.6.2017 [↑](#endnote-ref-2)
3. Bekendtgørelse om godkendelser og tilladelse m.v. af husdyrbrug. Bek. Nr. 300 fra 20.3.2024 [↑](#endnote-ref-3)
4. Bekendtgørelse om brugerbetaling for godkendelse m.v. og tilsyn efter lov om miljøbeskyttelse og lov om husdyrbrug og anvendelse ag gødning m.v. Bek. nr. 1519 fra29.6.2021 [↑](#endnote-ref-4)